**HRVATSKA REGULATORNA AGENCIJA ZA MREŽNE DJELATNOSTI**

Na temelju članka 16. stavka 1. točke 1., članka 55. stavka 9. i članka 57. Zakona o elektroničkim komunikacijama (NN br. 76/22), Vijeće Hrvatske regulatorne agencije za mrežne djelatnosti na sjednici održanoj XXXXX, donosi:

PRAVILNIK

O NAČINU I UVJETIMA PRISTUPA I KORIŠTENJA PRISTUPNE TOČKE I FIZIČKE INFRASTRUKTURE UNUTAR STAMBENIH I POSLOVNIH ZGRADA

# GLAVA I. UVODNE ODREDBE

*Predmet*

## Članak 1.

Ovim pravilnikom propisuju se način i uvjeti pristupa i korištenja pristupne točke i fizičke infrastrukture unutar stambenih, poslovnih i stambeno-poslovnih zgrada.

*Pojmovi i značenja*

## Članak 2.

U smislu ovoga pravilnika, pojedini pojmovi imaju sljedeće značenje:

1. ***Fizička infrastruktura unutar zgrade:*** fizička infrastruktura ili instalacije na lokaciji krajnjeg korisnika, uključujući sastavnice zajedničkih dijelova nekretnine, namijenjene smještanju žičnih i/ili bežičnih pristupnih mreža, ako se putem takvih pristupnih mreža mogu pružati elektroničke komunikacijske usluge i povezivati pristupna točka zgrade sa završnom točkom mreže

2. ***HAKOM***: Hrvatska regulatorna agencija za mrežne djelatnosti

3. ***Nositelj prava korištenja pristupne točke i fizičke infrastrukture unutar zgrade (dalje: nositelj prava):*** vlasnik zgrade ili fizička ili pravna osoba koja na temelju sporazuma s vlasnicima zgrade ima prava planiranja, projektiranja, postavljanja, održavanja, razvoja i korištenja pristupne točke i fizičke infrastrukture unutar zgrade, i/ili na temelju sporazuma postaje vlasnik pristupne točke i fizičke infrastrukture unutar zgrade

4. ***Operator***: pravna ili fizička osoba koja pruža elektroničke komunikacijske mreže i/ili usluge, ili koja daje ili je ovlaštena davati na korištenje javnu komunikacijsku mrežu ili povezanu opremu

5. ***Operator korisnik fizičke infrastrukture unutar zgrade***: operator u smislu ovog Pravilnika koji, na temelju sporazuma o korištenju infrastrukture s nositeljem prava ili temeljem sporazuma s vlasnicima, o vlastitom trošku uvodi svoju mrežu do pristupne točke te pristupa bilo kojoj fizičkoj infrastrukturi unutar zgrade radi postavljanja elektroničke komunikacijske mreže velike brzine. Operator korisnik fizičke infrastrukture unutar zgrade nije vlasnik pristupne točke i fizičke infrastrukture unutar zgrada niti nositelj nekog stvarnog prava

6. ***Pristupna*** ***točka***: je fizička točka smještena unutar ili izvan zgrade, koja je dostupna operatorima javnih komunikacijskih mreža, pri čemu je omogućena veza s fizičkom infrastrukturom unutar zgrade prilagođenom mreži velike brzine.

7. ***Slobodni prostor:*** prostor u sustavu za vođenje kabela i prostor u proboju između etaža te podrazumijeva prostor koji nije zauzet kabelom ili prostor koji je zauzet kabelom, a koji nije u upotrebi i ne služi za povezivanje korisnika ili nije pogodan za davanje usluge.

8. ***Sporazum o pristupu***: dokument sklopljen između vlasnika zgrade i nositelja prava koji određuje uvjete postavljanja instalacija, upravljanja, održavanja i zamjene elektroničke komunikacijske infrastrukture i druge povezane opreme.

9. ***Sustav za vođenje kabela***: zbir sredstava i prostora namijenjenih polaganju kabela (npr. kanali, cijevi, kabelske police, razvodne kutije)

10. ***Sporazum o korištenju fizičke infrastrukture unutar zgrade***: dokument sklopljen između nositelja prava i operatora korisnika fizičke infrastrukture unutar zgrade koji određuje uvjete postavljanja mreže operatora i korištenja pristupne točke i fizičke infrastrukture unutar zgrade

11 ***Vlasnik zgrade:*** fizička ili pravna osoba koja je (su)vlasnik pojedinačnih i zajedničkih dijelova zgrade, pristupne točke i fizičke infrastrukture unutar zgrade

12. ***Zakon***: Zakon o elektroničkim komunikacijama

# GLAVA II. OPĆI UVJETI PRISTUPA I KORIŠTENJA PRISTUPNE TOČKE I FIZIČKE INFRASTRUKTURE STAMBENIH, POSLOVNIH I STAMBENO-POSLOVNIH ZGRADA

*Pravo na pristup i korištenje pristupne točke i fizičke infrastrukture stambenih, poslovnih i stambeno-poslovnih zgrada.*

## Članak 3.

1. Svi operatori javnih komunikacijskih mreža imaju pravo, bez utjecaja na temeljne zahtjeve za zgradu u skladu sa zakonom kojim se uređuje gradnja, na temelju sporazuma o pristupu s vlasnicima ili nositeljima prava korištenja pristupne točke i fizičke infrastrukture unutar zgrade, o vlastitom trošku uvesti svoju mrežu do pristupne točke te pristupiti bilo kojoj postojećoj fizičkoj infrastrukturi unutar zgrade radi postavljanja elektroničke komunikacijske mreže velike brzine, ako je udvostručavanje fizičke infrastrukture unutar zgrade tehnički neizvedivo ili gospodarski neučinkovito.
2. Operatori javnih komunikacijskih mreža ne mogu se koristiti pristupnom točkom i fizičkom infrastrukturom unutar zgrade ako nemaju sklopljen sporazum o korištenju infrastrukture s vlasnicima ili nositeljima prava korištenja pristupne točke i fizičke infrastrukture unutar zgrade.
3. Vlasnici ili drugi nositelji prava korištenja pristupne točke i postojeće fizičke infrastrukture unutar zgrade moraju omogućiti pristup i korištenje pristupne točke i fizičke infrastrukture unutar zgrade, uz pravične i nediskriminirajuće uvjete, uključujući i cijenu te udovoljiti svakom razumnom zahtjevu za pristup koji su podnijeli operatori javnih komunikacijskih mreža. Zahtjevi se rješavaju prema redoslijedu zaprimanja urednih zahtjeva.
4. Ako se sporazum o pristupu iz stavka 1. ovoga članka ne postigne u roku od 60 dana od dana zaprimanja zahtjeva za pristup, svaka stranka može u daljnjem roku od 30 dana podnijeti zahtjev HAKOM-u za rješavanje spora, kako bi se procijenila usklađenost s uvjetima iz stavka 1. i 3. ovoga članka.
5. HAKOM donosi odluku o zahtjevu iz stavka 4. ovoga članka, vodeći u potpunosti računa o načelu razmjernosti.
6. Kada je pristup postojećoj mreži koja završava na lokaciji krajnjeg korisnika usluga osiguran uz objektivne, transparentne, razmjerne i nediskriminirajuće uvjete, uključujući i cijenu, te je prikladna za pružanje usluga elektroničkih komunikacijskih mreža velikih brzina, obveze iz stavka 1. i 3. ovoga članka se ne primjenjuju. Operator tada temeljem pretplatničkog ugovora s pojedinačnim korisnikom priključuje krajnjeg korisnika bez sporazuma s vlasnikom, suvlasnicima ili predstavnikom suvlasnika.
7. U zgradama gdje postoji više fizičkih infrastruktura i operatori imaju sklopljene sporazume s vlasnicima, suvlasnicima ili predstavnikom suvlasnika, svaki operator nositelj je prava za svoju fizičku infrastrukturu.

*Postavljanje fizičke infrastrukture unutar zgrade*

## Članak 4.

1. U zgradi u kojoj ne postoji fizička infrastruktura unutar zgrade prilagođena mreži velike brzine, svaki operator javne komunikacijske mreže ima pravo završiti svoju mrežu u prostorijama krajnjeg korisnika usluga, uz njegovu suglasnost.
2. Prilikom postavljanja mreže velike brzine u zgradama, operator javne komunikacijske mreže ima pravo završiti svoju mrežu u prostorijama krajnjeg korisnika usluga, uz uvjet da se pritom na najmanju moguću mjeru svede utjecaj na privatnu imovinu trećih osoba.
3. Ako operator javne komunikacijske mreže ima potrebu po zajedničkim dijelovima zgrade postaviti fizičku infrastrukturu i mrežu samo za potrebe pojedinačnih krajnjih korisnika usluga, obvezan je o tome dostaviti vlasniku, suvlasnicima ili predstavniku suvlasnika pisanu obavijest te ponudu za sklapanje sporazuma o izgradnji fizičke infrastrukture i pristupne točke za potrebe cijele zgrade.
4. U slučaju neprihvaćanja ponude za sklapanje sporazuma iz stavka 3. ovoga članka, vlasnici mogu zabraniti postavljanje fizičke infrastrukture samo za potrebe pojedinačnih krajnjih korisnika usluga isključivo ako:

- postoji odgovarajuća zajednička fizička infrastruktura unutar zgrade ili

- suvlasnici, u roku od 60 dana od dana kada je vlasnik, suvlasnici ili predstavnik suvlasnika zaprimio pisanu obavijest o namjeri postavljanja takve fizičke infrastrukture samo za potrebe pojedinačnih krajnjih korisnika usluga, o vlastitom trošku postave odgovarajuću zajedničku fizičku infrastrukturu za potrebe cijele zgrade.

# GLAVA III. SPORAZUM O PRISTUPNOJ TOČKI I FIZIČKOJ INFRASTRUKTURI STAMBENIH, POSLOVNIH I STAMBENO-POSLOVNIH ZGRADA

*Sporazum o pristupu između vlasnika zgrade i nositelja prava*

## Članak 5.

1. Temeljne sastavnice koje sporazum mora sadržavati su:
2. predmet sporazuma
3. obveze vlasnika zgrade
4. obveze nositelja prava korištenja pristupne točke i fizičke infrastrukture unutar zgrade
5. tehničko rješenje
6. vrijeme i način izvođenja radova
7. trajanje sporazuma
8. način i postupci vezani uz održavanje postavljene opreme i sigurnost postavljene opreme
9. način prijave smetnji u radu postavljene opreme te način i rok otklanjanja kvarova
10. odredbe o otkazu i raskidu sporazuma
11. odredbe o načinu rješavanja sporova između ugovornih strana.

*Sporazum o korištenju fizičke infrastrukture unutar zgrade između nositelja prava i operatora korisnika fizičke infrastrukture unutar zgrade*

## Članak 6.

1. Vrste sporazuma o korištenju pristupne točke i fizičke infrastrukture zgrade unutar stambenih, poslovnih i stambeno-poslovnih zgrada su:

- Sporazum o korištenju pristupne točke;

- Sporazum o korištenju pristupne točke i fizičke infrastrukture unutar zgrade;

- Sporazum o korištenju prostora zgrade, pripadajućih građevina i opreme u svrhu postavljanja mreže i spajanja krajnjih korisnika;

- Sporazum o korištenju svjetlovodnih instalacija u zgradama.

1. Temeljne sastavnice koje sporazumi iz prethodnog stavka ovoga članka moraju sadržavati su:
2. predmet sporazuma
3. tehničko rješenje
4. odredbe o trajanju sporazuma
5. odredbe o iznosu i načinu plaćanja naknade
6. odredbe o obvezi vlasnika ili nositelja prava korištenja pristupne točke i fizičke infrastrukture unutar zgrade vezano uz sigurnost postavljene opreme
7. odredbe o načinu i postupcima vezanim uz održavanje postavljene opreme
8. odredbe o načinu prijave smetnji u radu postavljene opreme te o načinu i roku otklanjanja kvarova
9. odredbe o prestanku sporazuma
10. odredbe o načinu rješavanja sporova između ugovornih strana.

# GLAVA IV. UVJETI ZA PRISTUPNU TOČKU I FIZIČKU INFRASTRUKTURU STAMBENIH, POSLOVNIH I STAMBENO-POSLOVNIH ZGRADA

*Pristupna točka i fizička infrastruktura unutar zgrade*

## Članak 7.

1. Pristupna točka i fizička infrastruktura unutar zgrade mora se planirati, projektirati, postavljati, održavati i koristiti u skladu s normama i tehničkim specifikacijama sadržanima u obvezujućim normama i/ili tehničkim specifikacijama, u skladu s mjerodavnim propisima.
2. Pristupna točka i fizička infrastruktura unutar zgrade postavlja se podžbukno i/ili nadžbukno.
3. U pristupnoj točki zgrade nositelj prava obvezan je omogućiti prihvat operatora korisnika fizičke infrastrukture unutar zgrade.
4. Kao fizička infrastruktura unutar zgrade prilagođena mrežama velikih brzina koriste se kanalice i/ili cijevi dimenzija i kapaciteta primjerenih potrebama te zgrade te razvodni ormari i kutije.
5. U kanalice i/ili cijevi nije dozvoljeno postavljanje aktivne opreme.
6. Proboji etaža u širini kanalice između etaža ne mogu biti u vlasništvu nositelja prava ili operatora korisnika fizičke infrastrukture unutar zgrade.
7. Pristup i korištenje pristupne točke i fizičke infrastrukture unutar zgrade ne smije uzrokovati i/ili dovoditi do uništavanja ili degradiranja postavljenih elektroničkih komunikacijskih mreža drugih operatora javnih komunikacijskih mreža u zgradama.
8. Postojeće razvodne ormare potrebno je premostiti bez zadiranja u sadržaj ormara.
9. Operatori korisnici i nositelji prava obvezni su prethodno obavijestiti vlasnika, suvlasnike ili predstavnika suvlasnika da će obavljati radove na fizičkoj infrastrukturi unutar zgrade, a odmah nakon tih radova obvezni su sanirati sva oštećenja i dovesti korišteni dio nekretnina u prvobitno stanje.

*Upravljanje prostorom u fizičkoj infrastrukturi* *unutar zgrade*

## Članak 8.

1. Pristup i korištenje slobodnog prostora u pristupnoj točki i fizičkoj infrastrukturi unutar zgrade provodi se na ravnopravnoj i zajedničkoj osnovi, neovisno o tehnologiji i neovisno o vlasništvu pristupne točke i fizičke infrastrukture unutar zgrade.
2. Elektronička komunikacijska mreža velike brzine od strane operatora postavlja se u skladu s mjerodavnim propisima, tehničkim pravilima struke i tehničkim mogućnostima.
3. Slobodni prostor mora se koristiti racionalno i optimalno. Ako postoji zahtjev krajnjeg korisnika za uslugom, a nema dovoljno slobodnog prostora u postojećoj fizičkoj infrastrukturi unutar zgrade, operator može sklopiti sporazum s vlasnikom, suvlasnicima ili predstavnikom suvlasnika o postavljanju nove fizičke infrastrukture unutar zgrade uz postojeću fizičku infrastrukturu unutar zgrade.
4. U fizičkoj infrastrukturi unutar zgrade nije moguće unaprijed rezervirati prostor.

*Označavanje*

## Članak 9.

1. Operatori korisnici pristupne točke i fizičke infrastrukture unutar zgrade obvezni su označiti svoje kabele.
2. Kabeli moraju biti drugačijih boja, adekvatno označeni (vlasnik kabela) i usnopljeni (povezani vezicama) minimalno svaki metar dužine radi odvajanja operatora i sprječavanja oštećenja.

# GLAVA V. KORIŠTENJE PRISTUPNE TOČKE I FIZIČKE INFRASTRUKTURE STAMBENIH, POSLOVNIH I STAMBENO-POSLOVNIH ZGRADA

*Uvjeti korištenja pristupne točke i fizičke infrastrukture unutar zgrade*

## Članak 10.

1. Ako unutar zgrade postoji fizička infrastruktura zgrade prilagođena mreži velike brzine, vlasnik zgrade ili nositelj prava obvezni su omogućiti operatorima pristup i korištenje pristupne točke i fizičke infrastrukture do krajnjeg korisnika.
2. Nositelj prava koji je i operator obvezan je objaviti na svojim Internetskim stranicama javno i transparentno informacije o dostupnoj infrastrukturi unutar zgrada, uključujući tehničke uvjete i cijenu pristupa i korištenja, a na zahtjev operatora dostaviti i podatke o adresama zgrada.
3. Nositelj prava koji je i operator obvezan je uspostaviti i voditi elektroničku bazu podataka o svojoj fizičkoj infrastrukturi unutar zgrada te na zahtjev operatora korisnika dostaviti situaciju predmetne lokacije radi postavljanja elektroničke komunikacijske mreže velike brzine za pojedinu adresu.
4. Nositelji prava koji je i operator obvezan je u roku 30 dana od stupanja na snagu ovoga Pravilnika javno objaviti pravične i nediskriminirajuće uvjete pristupa i korištenja pristupne točke i fizičke infrastrukture unutar zgrade, uključujući i cijenu.
5. U slučaju da nositelji prava koji su i operatori imaju već javno objavljene pravične i nediskriminirajuće uvjete pristupa i korištenja pristupne točke i fizičke infrastrukture unutar zgrada, uključujući i cijenu, isti su obvezni u roku 30 dana od stupanja na snagu ovoga Pravilnika uskladiti svoje uvjete s ovim Pravilnikom.
6. Ponuda s uvjetima pristupa i korištenja pristupne točke i fizičke infrastrukture unutar zgrada mora sadržavati osnovne odredbe koje se odnose na: tehničke uvjete, rokove i postupke za ostvarivanje pristupa i korištenja pristupne točke i fizičke infrastrukture unutar zgrade, izgled i sadržaj tehničkog rješenja, rokove izvođenja radova, način održavanja, postupke i rokove oko otklanjanja smetnji, naknade štete, rokove i način zamjene pristupne točke ili fizičke infrastrukture, posljedice u slučaju kašnjenja, demontiranje napuštene opreme i mrežnih instalacija, kao i sve druge odredbe koje su nužne i razumne za osiguravanje pravednog odnosa između operatora.

*Održavanje*

## Članak 11.

1. Nositelj prava obvezan je o svom trošku održavati postavljenu fizičku infrastrukturu unutar zgrade.
2. Nositelj prava obvezan je obilaziti svoju fizičku infrastrukturu unutar zgrade u kojoj je ostvareno korištenje u svrhu pravovremenog uočavanja i otklanjanja oštećenja kao i sprječavanja nastanka oštećenja.
3. U slučaju da nositelj prava utvrdi da je potrebno izvršiti zamjenu kanalice, isti će to izvesti o svom trošku. Nositelj prava se obvezuje obavijestiti operatora korisnika fizičke infrastrukture unutar zgrade o namjeri zamjena kanalice najkasnije 8 dana prije početka namjeravanih radova zamjene.
4. Nositelj prava obvezan je obavijestiti operatora korisnika fizičke infrastrukture unutar zgrade kada napušta svoju postavljenu fizičku infrastrukturu na pojedinoj adresi.
5. U slučaju iz stavka 4. ovog članka operator korisnik fizičke infrastrukture unutar zgrade može preuzeti korištenje fizičke infrastrukture i njeno održavanje te sklopiti sporazum s vlasnikom, suvlasnicima ili predstavnikom suvlasnika. U slučaju da operator korisnik fizičke infrastrukture unutar zgrade preuzima fizičku infrastrukturu, prijašnji nositelj prava mora ukloniti svoje kabele o svom trošku u roku od 30 dana od dana predaje fizičke infrastrukture.

*Ugovaranje korištenja pristupne točke i fizičke infrastrukture unutar zgrade*

## Članak 12.

1. Za ugovaranje korištenja pristupne točke i fizičke infrastrukture unutar zgrade operator podnosi zahtjev nositelju prava.
2. Zahtjev operatora iz prethodnog stavka ovoga članka mora sadržavati sljedeće:
3. pristupnu točku na koju se spaja operator korisnik fizičke infrastrukture unutar zgrade
4. fizičku infrastrukturu koju će koristiti operator korisnik fizičke infrastrukture unutar zgrade
5. planirani broj pokrivenih korisnika
6. vrstu, promjere, dužinu i tip kabela koji će se položiti
7. planirani početak zajedničkog korištenja
8. Uz zahtjev, operator korisnik fizičke infrastrukture unutar zgrade može odmah dostaviti i tehničko rješenje ili zahtjev za izradu tehničkog rješenja.
9. Nositelj prava obvezan je najkasnije u roku 30 dana od zaprimanju zahtjeva ugovoriti pristup i korištenje pristupne točke i fizičke infrastrukture zgrade ili odbiti zahtjev uz detaljno obrazloženje razloga odbijanja. Zahtjevi za pristup se rješavaju prema redoslijedu zaprimanja urednih zahtjeva.

*Tehničko rješenje*

## Članak 13.

1. Za pristup i korištenje pristupne točke i fizičke infrastrukture unutar zgrade obvezno je izraditi tehničko rješenje.
2. Tehničko rješenje mora sadržavati:
3. tehnički opis
4. situaciju predmetne lokacije (na podlogama koje mu je dostavio nositelj prava, a koje uključuju i horizontalnu i vertikalnu popunu kanalice sa svim postojećim kabelima)
5. proboje etaža i zidova
6. lokaciju pristupne točke i fizičke infrastrukture unutar zgrade
7. broj i tip kabela, promjer kabela, ukupnu duljinu kanalice koja se namjerava koristiti
8. broj korisničkih jedinica
9. Nositelj prava obvezan je dati ili odbiti suglasnost na tehničko rješenje za pristup i korištenje pristupne točke i fizičke infrastrukture unutar zgrade, najkasnije u roku 3 radna dana od dana zaprimanja tehničkog rješenja.
10. U slučaju da se nositelj prava ne očituje o davanju suglasnosti unutar roka iz prethodnog stavka ovoga članka, smatra se da je suglasnost dana.
11. Nositelj prava obvezan je detaljno obrazložiti razloge odbijanja suglasnosti na tehničko rješenje za pristup i korištenje pristupne točke i fizičke infrastrukture unutar zgrade.
12. Operator korisnik fizičke infrastrukture unutar zgrade mora ispraviti tehničko rješenje po uputama nositelja prava i ishoditi suglasnost na novo tehničko rješenje.
13. U slučaju da tehničko rješenje izrađuje nositelj prava, isti mora izraditi tehničko rješenje i u roku ne duljem od 8 radna dana od dana kada je nositelj prava zaprimio uredan zahtjev operatora korisnika fizičke infrastrukture unutar zgrade. Ako operator korisnik fizičke infrastrukture unutar zgrade odustane od zahtjeva za pristup, a nositelj prava je izradio tehničko rješenje, operator korisnik fizičke infrastrukture unutar zgrade obvezan je snositi trošak izrade tehničkog rješenja.
14. Ako se operatori ne mogu usuglasiti oko tehničkog rješenja za pristup i korištenje pristupne točke i fizičke infrastrukture unutar zgrade, mogu pokrenuti spor pred HAKOM-om.
15. Sporazum o pristupu i korištenju pristupne točke i fizičke infrastrukture unutar zgrade smatra se sklopljenim davanjem suglasnosti na tehničko rješenje.
16. Ako se nositelj prava ili operator korisnik fizičke infrastrukture unutar zgrade nisu očitovali o davanju suglasnosti na tehničko rješenje za pristup i korištenje pristupne točke i fizičke infrastrukture unutar zgrade u roku od 3 radna dana, sporazum se smatra sklopljenim istekom tog roka.
17. Pristup i korištenje pristupne točke i fizičke infrastrukture unutar zgrade plaća se od dana sklapanja sporazuma.

*Izvođenje radova*

## Članak 14.

1. Operator korisnik fizičke infrastrukture unutar zgrade može samostalno izvoditi ili ugovoriti s trećom osobom izvođenje radova iz tehničkog rješenja, uz prethodnu najavu radova nositelju prava.
2. Pregled izvršenih radova obavljaju nositelj prava i operator korisnik fizičke infrastrukture unutar zgrade.
3. Operator korisnik fizičke infrastrukture unutar zgrade snosi troškove izrade tehničkog rješenja i o vlastitom trošku uvodi svoju mrežu do pristupne točke te pristupa bilo kojoj fizičkoj infrastrukturi unutar zgrade radi postavljanja elektroničke komunikacijske mreže velike brzine.
4. Ako postoji spor između nositelja prava i operatora korisnika fizičke infrastrukture unutar zgrade u vezi pristupa i korištenja pristupne točke i fizičke infrastrukture unutar zgrade, operatori mogu pokrenuti spor pred HAKOM-om.

# GLAVA VI. SREĐIVANJE POSTOJEĆEG STANJA KORIŠTENJA PRISTUPNE TOČKE I FIZIČKE INFRASTRUKTURE UNUTAR ZGRADE BEZ PRETHODNOG ZAKLJUČENJA SPORAZUMA

## Članak 15.

1. Nositelji prava koji nemaju s vlasnikom, suvlasnicima ili predstavnikom suvlasnika zgrade ugovoreno korištenje fizičke infrastrukture unutar zgrade, obvezni su u najkraćem mogućem roku, ali ne dužem od 12 mjeseci od stupanja na snagu ovoga Pravilnika urediti odnose u skladu s uvjetima iz ovog Pravilnika.
2. Operatori korisnici fizičke infrastrukture unutar zgrade koji s nositeljima prava nemaju ugovoren pristup i korištenje pristupne točke i fizičke infrastrukture unutar zgrade obvezni su u najkraćem mogućem roku, ali ne dužem od 12 mjeseci od dana od stupanja na snagu ovoga Pravilnika urediti odnose u skladu s uvjetima iz ovog Pravilnika.

## Članak 16.

1. Operatori koji su vlasnici ili nositelji prava korištenja pristupne točke i fizičke infrastrukture unutar zgrade obvezni su u roku od 90 dana od stupanja na snagu ovog Pravilnika, dostaviti HAKOM-u u tabličnom prikazu adrese stambenih i poslovnih zgrada u kojima imaju postavljenu fizičku infrastrukturu unutar zgrade

# GLAVA VII. PRIJELAZNE I ZAVRŠNE ODREDBE

Ovaj Pravilnik stupa na snagu osmog dana od dana njegove objave u „Narodnim novinama“.

Klasa:

Urbroj:

Zagreb, xxxxxxx

Predsjednik Vijeća

Tonko Obuljen